นายกรัฐมนตรี เปิดงานมหกรรมแสดงผลการดำเนินงานโครงการตามแนวทางประชารัฐของกองทุนหมู่บ้านและชุมชนเมือง ยืนยันรัฐบาลมุ่งมั่นพัฒนาคุณภาพชีวิตประชาชนทุกกลุ่ม และขอให้กองทุนต่อยอดโครงการสู่ความยั่งยืน
นายกรัฐมนตรี เปิดงานมหกรรมแสดงผลการดำเนินงานโครงการตามแนวทางประชารัฐของกองทุนหมู่บ้านและชุมชนเมือง ยืนยันรัฐบาลมุ่งมั่นพัฒนาคุณภาพชีวิตประชาชนทุกกลุ่ม และขอให้กองทุนต่อยอดโครงการสู่ความยั่งยืน        พลเอก ประยุทธ์ จันทร์โอชา นายกรัฐมนตรี และหัวหน้าคณะรักษาความสงบแห่งชาติ หรือ คสช. เป็นประธานเปิดงานมหกรรมแสดงผลการดำเนินงานโครงการตามแนวทางประชารัฐของกองทุนหมู่บ้านและชุมชนเมือง จัดขึ้นโดยสำนักงานกองทุนหมู่บ้านและชุมชนเมืองแห่งชาติ ซึ่งดำเนินโครงการนี้ตลอด 3 ปีที่ผ่านมา (2559-2561) เพื่อช่วยยกระดับคุณภาพชีวิตให้ประชาชน สร้างงาน สร้างอาชีพกว่า 70,000 กองทุน ผ่านการดำเนินโครงการตามแนวทางประชารัฐกว่า 2 แสนโครงการ โดยงานวันนี้มีตัวแทนชุมชนเข้าร่วมงานนับ 2 หมื่นคน ที่ศูนย์แสดงสินค้าและอิมแพคเมืองทองธานี        นายกรัฐมนตรี กล่าวว่า รัฐบาลเข้ามาแก้ปัญหาให้เกิดประสิทธิภาพสูงสุด เกิดการเจริญเติบโตอย่างยั่งยืน และมีการขับเคลื่อนโครงการประชารัฐจนประสบความสำเร็จ โดยย้ำว่า 4 ปีที่ผ่านมา รัฐบาลได้ติดตามงาน โดยเฉพาะงานของกองทุนอย่างต่อเนื่อง เพื่อให้เกิดการใช้จ่ายงบประมาณอย่างคุ้มค่า และเกิดประโยชน์สูงสุด โดยยึดหลักปรัชญาเศรษฐกิจพอเพียง ควบคู่กับการสร้างความรู้และคุณธรรม ที่สอดคล้องกับโลกที่กำลังเปลี่ยนแปลงไปสู่ยุคดิจิทัล เพื่อความมั่นคง มั่งคั่งและยั่งยืน ดังนั้นขอทุกคนให้ช่วยกันสร้างความเข้มแข็ง เรียนรู้ ต่อยอดและพัฒนาไปสู่การปฏิบัติ เพื่อให้มีรายได้และคุณภาพชีวิตที่ดีขึ้น นอกจากนี้ขอให้ดูแลและใช้ทรัพยากรที่มีอย่างคุ้มค่า เพื่อคนรุ่นหลัง พร้อมคำนึงถึงประโยชน์ส่วนรวมไม่ใช่นำมาใช้เพื่อประโยชน์ส่วนตัว        นายกรัฐมนตรี กล่าวด้วยว่า วันนี้ประเทศเดินหน้าสู่การเลือกตั้ง และการหาเสียงต้องไม่ใช่การขายฝัน ต้องทบทวนว่าทำได้จริงหรือไม่ ที่สำคัญการเลือกรัฐบาลต้องคำนึงว่าเมื่อเข้ามาเป็นรัฐบาลแล้ว จะต้องทำงานได้อย่างแท้จริง        นายกรัฐมนตรี กล่าวว่า ประเทศไทยกำลังจะมีพระราชพิธีบรมราชาภิเษก ซึ่งเป็นพระราชพิธีที่สำคัญ ตามจารีตประเพณีโบราณ และกว่า 70 ปีที่ไม่มีพิธีนี้ ซึ่งรัฐบาลจะต้องเร่งทำงานและขอให้ทุกคนร่วมกันทำให้ทุกอย่างเป็นไปด้วยความเรียบร้อย         ทั้งนี้ชาวกองทุนหมู่บ้านฯ ได้ปฏิญาณว่า จะร่วมมือร่วมใจกันดำเนินโครงการนี้ให้ดีที่สุดโปร่งใสสามารถตรวจสอบได้และเป็นประโยชน์ต่อประเทศชาติ หมู่บ้าน ชุมชนและประชาชนให้มากที่สุด และจะทำให้โครงการนี้ ขับเคลื่อนเศรษฐกิจฐานรากตามแนวทางประชารัฐ เพื่อความมั่นคง มั่งคั่งและยั่งยืนต่อไป        โอกาสนี้นายกรัฐมนตรี ได้มอบรางวัลให้กับโครงการกองทุนหมู่บ้านและชุมชนเมืองตามแนวทางประชารัฐในแต่ละจังหวัด พร้อมเยี่ยมชมนิทรรศการโครงการตัวอย่างของแต่ละจังหวัด เพื่อเป็นบทเรียนแห่งการเรียนรู้ในการขับเคลื่อนงานครั้งต่อไป